Document ID: 32001D0523

Komisijas Lēmums
(2001. gada 27. jūnijs),
ar ko nosaka ekoloģiskos kritērijus Kopienas ekomarķējuma piešķiršanai universālajiem tīrīšanas līdzekļiem un sanitāro labierīcību tīrīšanas līdzekļiem
(izziņots ar dokumenta numuru C(2000) 1670)
(Dokuments attiecas uz EEZ)
(2001/523/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1980/2000 par pārskatītu Kopienas ekomarķējuma piešķiršanas sistēmu [1], un jo īpaši tās 3., 4. un 6. pantu,
tā kā:
(1) Regulas (EK) Nr. 1980/2000 3. pantā paredzēts, ka ekomarķējumu var piešķirt ražojumam, kam ir īpašības, kuru dēļ tas var būtiski uzlabot galvenos vides aspektus.
(2) Regulas (EK) Nr. 1980/2000 4. pantā paredzēts atbilstīgi ražojumu grupām noteikt īpašus ekomarķējuma kritērijus.
(3) Šajā lēmumā noteiktie pasākumi ir izstrādāti un pieņemti saskaņā ar ekomarķējuma kritēriju noteikšanas procedūru, kā paredzēts Regulas (EK) Nr. 1980/2000 6. pantā.
(4) Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 1980/2000 17. pantu,
IR PIEŅĒMUSI ŠO LĒMUMU.
1. pants
Ražojumu grupa "universālie tīrīšanas līdzekļi un sanitāro labierīcību tīrīšanas līdzekļi" (še turpmāk "ražojumu grupa") ir iedalīti divās apakšgrupās, ko definē šādi:
universālie tīrīšanas līdzekļi: mazgāšanas līdzekļi, kas paredzēti grīdu, sienu, griestu un citu fiksētu virsmu ikdienas tīrīšanai un kas pirms lietošanas tiek izšķīdināti vai atšķaidīti ūdenī,
sanitāro labierīcību tīrīšanas līdzekļi: mazgāšanas līdzekļi, kas paredzēti netīrumu un/vai nogulšņu aizvadīšanai (arī beržot) sanitārajās labierīcībās, piemēram, vannas istabās, dušās, tualetēs un virtuvēs. Ražojumi, ko automātiski lieto, noskalojot tualeti, piemēram, tādi "pašdozējošie izstrādājumi" kā tualetes bloki vai izstrādājumi, ko lieto tualetes rezervuārā, pie definētās ražojumu grupas nepieder. Ražojumi, kuriem nav citas tīrošas iedarbības kā vien kalcija karbonāta (kaļķakmens nogulšņu) aizvadīšana, pie definētās ražojumu grupas nepieder. Dezinficējošie līdzekļi pie definētās ražojumu grupas nepieder.
Īpašiem tīrīšanas mērķiem paredzēti ražojumi, piemēram, plīts vai logu tīrīšanas līdzekļi, grīdu kodināšanas līdzekļi, grīdu vaski, kanalizācijas cauruļu tīrīšanas līdzekļi utt. pie definētās ražojumu grupas nepieder.
Ražojumu grupā iekļauti ne vien ražojumi, ko var izmantot personīgam patēriņam, bet arī ražojumi profesionālai lietošanai.
2. pants
Ražojumu grupas ekoloģiskās īpašības novērtē, pamatojoties uz īpašajiem ekoloģiskajiem kritērijiem, kas noteikti pielikumā un pielikuma papildinājumā.
3. pants
Ražojumu grupas definīcija un ražojumu grupai noteiktie kritēriji ir spēkā trīs gadus no dienas, kad stājas spēkā šis lēmums. Ja pirms minētā laikposma beigām nav pieņemti pārskatīti ekoloģiskie kritēriji, to spēkā esamības termiņu pagarina vēl uz vienu gadu.
4. pants
Administratīviem mērķiem minētajai ražojumu grupai piešķirtais koda numurs ir "020".
5. pants
Šis lēmums ir adresēts dalībvalstīm.
Briselē, 2001. gada 27. jūnijā

Labels: 7
3
1
20